ועדת הכספים, כנסת 20, פרוטוקול מספר 288, 2016-02-23 14:40

משה גפני: רבותיי, אני מחדש את הישיבה.

משה גפני: שלי, אני מבקש שאת ההצהרה שלכם לגבי הנושא הזה כפי שדובר קודם.

<שלי סבן: אנחנו נביא לוועדה נוסח של הצעת חוק לתיקון של סעיף 20 לחוק קופות הגמל שמשקף את עיקרי הדברים שייחתמו בהסכם.

<שלי סבן: חשוב לנו שההסכם ייחתם, שנביא את הדברים אחרי שההסכם ייחתם ויורחב.

<שלי סבן: חשוב לנו שבפרוטוקול של הדברים ייאמר שגם רוח ההסכם ונוסח ההסכם לא באה לסתור באיזושהי צורה על סעיף 20 לחוק קופות גמל שמאפשר לעובד לבחור היכן לקנות את הכיסוי הביטוחי, גם אם המעסיק רוכש לו את הכיסוי הביטוחי.

<שלי סבן: עדיין זכות הבחירה לסוג הכיסוי הביטוחי והיכן לקנות אותו היא של העמית והיא שייכת לו בהתאם לסעיף 20 לחוק.

<שלי סבן: גם את בחירת המוצר הפנסיוני, זה שהמעסיק קונה לעובד אובדן כושר עבודה, לא מאפשר לו לקבוע לעובד את המוצר הפנסיוני ולא מתנה על זכות הבחירה הקיימת היום בחוק.

<שגית אפיק: התיקון שתביאו יהיה רטרואקטיבי מה-5 בפברואר ועד אז אתם למעשה לא תפעילו את האמור בסעיף 20.

<שגית אפיק: נכון?

מיכל בירן: אנשים צריכים לדעת מה לעשות.

מיכל בירן: אתם צריכים להיות ברורים.

<שלי סבן: נהיה ברורים.

<שרגא ברוש: תגידי ברור כי אנחנו צריכים לדעת מה לעשות.

מיכל בירן: אני מבקשת שתגידי ברור גם לפרוטוקול ושגם תוציאו את זה בכתב.

מיכל בירן: אנשים צריכים לדעת מה לעשות.

מיכל בירן: העמימות שלכם מעצבנת.

<שלי סבן: אני מזכירה שהתיקון הזה הוא חקיקה ראשית.

<שלי סבן: הממונה בעניין הזה לא יכולה להורות לאף אחד לפעול בניגוד לחקיקה ראשית.

<שלי סבן: יחד עם זאת, אנחנו לא נפעל באכיפה ואת התיקון שנציע, נציע רטרואקטיבית ליום 5 בפברואר 2016.

משה גפני: זה בסדר.

משה גפני: זה בפרוטוקול.

<שרגא ברוש: אני רוצה להדגיש ברשותך כדי שיהיה ברור.

<שרגא ברוש: אנחנו הולכים להנחות את המעסיקים שהם לא צריכים עכשיו להתייחס לתיקון שנכנס לתוקף בתיקון 12 כפי שנכנס לתוקף ולמעשה הוא חוקי כרגע, אלא הם ימתינו להצעת החקיקה החדשה שתוציאו שתהיה בתוקף רטרואקטיבית.

<שרגא ברוש: בינתיים ימשיכו לפעול כרגיל כי אחרת יהיה תוהו ובוהו במשק.

מיכל בירן: לגמרי.

<שרגא ברוש: ימשיכו לפעול כרגיל ואז יעשו רטרואקטיבית את התיקון מה-5 בפברואר.

<שלי סבן: אני מזכירה בעניין הזה שצריכה להיות איזושהי מידה של סבירות של לוחות הזמנים.

<שרגא ברוש: תגידו מה לוחות הזמנים.

<שרגא ברוש: זה תלוי בכם.

<שלי סבן: אנחנו נעשה את המרב וגם אמרנו לפני כן להגיש כמה שיותר מהר הצעה אבל ההצעה הזאת צריכה לעבור את ועדת כספים כדי שלא יצא מצב שהדברים מתעכבים ונמרחים.

משה גפני: שלי, אנחנו עשינו את החוק הזה.

משה גפני: אנחנו הגענו להסכמה ואני שמח על כך שגם אתם הסכמתם וגם הם הסכימו.

משה גפני: אנחנו שושבין לעניין הזה.

משה גפני: בעקבות ההתחייבויות של כולם, אלא אם כן יקרה משהו, מכיוון שאנחנו מקווים שבעזרת השם לא יקרה שום דבר ויש אנשים רציניים גם אצלכם וגם אצלם, גם בהסתדרות וגם בתעשייה, אנחנו קוראים למעסיקים – אנחנו, ועדת הכספים – לפעול על פי ההסכם.

משה גפני: יהיה שלב שאתם תבואו ותאמרו, רק רגע, קרה משהו אבל אם קרה משהו – נדבר.

משה גפני: כרגע כולנו מסכימים ואנחנו ועדת הכספים אומרים לפעול על פי ההסכם.

משה גפני: מקובל עליך.

<שלי סבן: מקובל עלי בהנחה שאנחנו גם מתקנים את החוק בהתאם.

משה גפני: מה זה בהנחה?

משה גפני: אנחנו מתקנים את החוק.

<שלי סבן: בסדר גמור.

מיכל בירן: כרגע יש פער זמנים.

<שלי סבן: חבר הכנסת גפני, לא קיבלתי נוסח.

משה גפני: בבקשה.

משה גפני: תעבירו לה.

<שרגא ברוש: רבותיי, רק שני תיקונים.

<שרגא ברוש: התיקון הראשון, ויורשה לי לתקן במילה את דבריו של יושב ראש הוועדה, הוא ששרגא ברוש חותם נשיא הארגונים העסקיים ולא כנשיא התאחדות התעשיינים כך שזה מכיל את כל הארגונים העסקיים במשק.

<שרגא ברוש: הדבר השני.

<שרגא ברוש: בהסכם הזה – ואת זה אני אומר לך – ההסכמה בינינו לבין ההסתדרות, יש כאן מועדי תשלום.

<שרגא ברוש: כלומר, זה מחולק לפעמיים.

<שרגא ברוש: אנחנו אומרים שהחוק יחול רטרואקטיבית מה-2 בינואר אבל תנאי התשלום יהיו כפי שמופיעים בהסכם.

משה גפני: מצוין.

משה גפני: תחתום.

מיכל בירן: ראשית אני רוצה לברך את ההסתדרות ואת המעסיקים על שהגיעו להסכמות ואת התוהו ובוהו הזה שעלול היה להיות במשק, אתם מסדרים.

מיכל בירן: אני מברכת על כך שיש העלאה בהשתתפות של המעסיקים במימון הפנסיה ומברכת גם את חברי מיקי זוהר שיזם הצעת חוק דומה.

מכלוף מיקי זוהר: לא דומה.

מיכל בירן: אבל אני רוצה להגיד משהו והוא קשור בדיוק לדיון הקודם שלנו לאגף שוק ההון.

מיכל בירן: הייתם רשלנים.

משה גפני: לא, לא.

מיכל בירן: תן לי לסיים.

משה גפני: זה אירוע חגיגי.

אלי כהן: זאת דמגוגיה.

אלי כהן: מיכל, באמת.

מיכל בירן: אני אגיד מה אני רוצה.

אלי כהן: זאת דמגוגיה.

אלי כהן: תכבדי את עובדי הציבור.

אלי כהן: הם עובדים כמוך.

מיכל בירן: ביום שאני אבקש ממך אישור מה להגיד, נהיה במקום אחר.

מיכל בירן: אנחנו נמצאים בנקודה הזאת בה ההסתדרות והמעסיקים היו צריכים לנקות את הבלגן שלכם בגלל שהבאתם את זה בזריזות ובחופזה שבועיים מהחלטת הממשלה לסיום קריאה שנייה ושלישית.

מיכל בירן: לא הוצגו בפני חברי הכנסת ההשלכות של התיקון הזה וכשהצבענו לא הבנו שאנחנו מדברים על משהו שמשפיע על כל ההסכמים הקיבוציים במשק.

מיכל בירן: כדי לא להיות שוב בסיפור הזה שבו קודם עושים בחופזה ואז צריכים לבוא - - -

אלי כהן: אנחנו עכשיו בשלב הברכות.

אלי כהן: שאת תקראי לעובדי מדינה רשלניים?

מיכל בירן: זה בסדר.

מיכל בירן: אני מוכנה לתת לך את התואר הזה.

אלי כהן: את בסך הכול חברת כנסת.

אלי כהן: לחבר כנסת אין לו זכות לבוא ולהעליב אנשים, עם כל הכבוד לך.

מיכל בירן: זה לא עלבון.

מיכל בירן: זאת חוות דעת מקצועית על האופן שבו הדברים התבצעו.

מיכל בירן: אני חושבת שמזל שיש לנו כזאת הסתדרות וכאלה מעסיקים שניקו את הבלגן שלכם אבל אפשר היה למנוע את זה מלכתחילה.

מיכל בירן: תודה רבה.

דוד ביטן: אני רוצה לברך את ועדת הכספים, את יושב ראש ההסתדרות ואת נשיא התעשיינים על החתימה הזאת שהיא חשובה לציבור.

דוד ביטן: אני רוצה גם לומר שהם בעצם עוקפים תמיד את הממשלה וחותמים הסכמים שבעצם גורמים לממשלה להתקדם הלאה.

דוד ביטן: כך היה בשכר המינימום ובדברים אחרים.

דוד ביטן: כל הכבוד לכם ואנחנו מאוד מעריכים את זה.

מכלוף מיקי זוהר: כשהגשתי את הצעת החוק שלי לגבי הפרשות לפנסיה, חתמו עליה 76 חברי כנסת מאחר וכמעט כולם ללא יוצא מן הכלל בכנסת ישראל, כנבחרי הציבור - - -

משה גפני: שגית יוצאת.

משה גפני: אנחנו מודים לה על העבודה שלה בעניין הזה.

מכלוף מיקי זוהר: אנחנו מודים לה גם על חוק ההסדרים.

מכלוף מיקי זוהר: אנחנו מודים לה על כל מה שהיא עשתה.

<שרגא ברוש: שגית, תודה רבה לך.

<קריאה: היה שווה לצאת במצע.

<שלי סבן: אולי גם אני אצא.

מכלוף מיקי זוהר: אל תבני על מחמאות.

מכלוף מיקי זוהר: לפחות לא היום.

מכלוף מיקי זוהר: כשהגשתי את הצעת החוק ובאמת הגיתי בה הרבה, נתקלתי במיליון ומאתיים אלף אנשים במדינת ישראל שקרן הפנסיה שלהם בסופו של דבר הופכת אותם לעניים יותר בגיל הפרישה מכפי שהיו קודם.

מכלוף מיקי זוהר: מיליון ומאתיים אלף אנשים.

מכלוף מיקי זוהר: אגב, אני לא יודע כמה מהם מצביעי ליכוד, למי שהיה לו ספק.

מכלוף מיקי זוהר: זה אומר דבר אחד פשוט והוא שכאשר יש קרן פנסיה נמוכה, אנחנו כמדינה חייבים להתערב כדי שהקרן הזאת תצמח.

מכלוף מיקי זוהר: אם אנחנו לא נעשה את זה, האנשים שלנו, המבוגרים שלנו, יסיימו את חייהם בעוני.

מכלוף מיקי זוהר: ההפרשות לפנסיה עד כה היו 17.5 אחוזים.

מכלוף מיקי זוהר: לטעמי הם צריכים לעלות ל-20.5 אחוזים.

מכלוף מיקי זוהר: זאת דעתי.

מכלוף מיקי זוהר: אבי צלצל אלי ואמר לי שהוא סוגר עם שרגא על 18.5 אחוזים.

מכלוף מיקי זוהר: מזל וברכה.

מכלוף מיקי זוהר: כיבדתי את בקשת יושב ראש ההסתדרות למרות שאני באמת סבור שהיה צריך להעלות יותר אבל אני מבין שיש בצד השני את המעסיקים שרוצים איזושהי יכולת להתמודד עם הסוגיה וגם ייאמר לזכותם, לזכותו של שרגא ברוש, שהוא היטיב המון עם העובדים ויחד עם אבי הם עשו המון פעולות למען העובדים.

מכלוף מיקי זוהר: ייאמר לזכותם שהם באמת אכפתיים כלפי העובדים והם לא כמו שחלקים מנסים להציג אותם.

מכלוף מיקי זוהר: הם באמת אכפתיים לעובדים וזה דבר חשוב ומבורך.

מכלוף מיקי זוהר: מזמן לא נתקלתי במצב בו באמת ארגון המעסיקים מכבד את המעמד של העובד וזה דבר ראוי ומכובד.

מכלוף מיקי זוהר: אני מברך על ההסכם אבל חייב לומר באותה הזדמנות שזאת רק תחילתה של דרך.

מכלוף מיקי זוהר: אנחנו חייבים להביא למצב שקרן הפנסיה תגדל באופן משמעותי כדי שציבור החוסכים במדינת ישראל לא יסיים את חייו עני.

מכלוף מיקי זוהר: אני מברך אתכם.

מכלוף מיקי זוהר: יישר כוח.

משה גפני: תודה רבה לך.

משה גפני: תודה.

אלי כהן: אני רוצה קודם כל לברך את יושב ראש ההסתדרות ואת נשיא הארגונים העסקיים על ההגעה להסכמה.

אלי כהן: אני חושב שהדבר הזה הוא באמת חשוב ואפשר באמת להגיע להסכמות בלי כיפופי ידיים וזה הדבר הנכון לעשות.

אלי כהן: אני חושב שאגף שוק ההון היה גם הוא מעורב בנושא הזה והיו שיחות קודמות מכיוון שיצאו דברים שלא באמת היו ברורים ולכן התקיימו ישיבות ואני חושב שבסופו של דבר הגיעו להסכמה.

אלי כהן: אני רוצה לברך את חברי חבר הכנסת מיקי זוהר.

מכלוף מיקי זוהר: אתה חתמת על הצעת החוק הזאת.

אלי כהן: נכון, אבל אתה הובלת אותה ואני חושב שהמוביל הוא זה שבאמת ראוי לעיקר הקרדיט ולכן אני מודה לך על שהובלת את הנושא.

אלי כהן: אני חושב שגם במקרים הבאים וגם בנושא בו דנו קודם, גם שם צריך לראות איך מגיעים להסכמה מכיוון שהאינטרס הוא של כולנו לראות את טובת העובדים.

אלי כהן: תודה.

מכלוף מיקי זוהר: אגב, חשוב לציין אדוני היושב ראש שזה יביא לעוד מיליארד שקלים לשוק ההון, כסף שייכנס לשוק ההון בעקבות החיסכון הזה.

מכלוף מיקי זוהר: עוד מיליארד שקלים בשנה כמובן וזה סכום לא מבוטל.

<ישי פולק: אמירה קטנה לגבי הפרקטיקה, לשוק ההון.

<ישי פולק: שרגא ברוש אמר שהוא מודיע מחר לאנשים שלו להמשיך כמו שזה היום ולא להמשיך הלאה כאשר אגף שוק ההון אמרה שהיא לא מתכוונת להודיע לאנשים לא לשלם על פי חוק.

<ישי פולק: התוצאה של הדבר הזה היא שבתוך מחשבי רואי החשבון, כל מי שמנהל את האירוע, כבר יש את הדיסק עם החוק החדש.

<ישי פולק: המשמעות היא שהמעסיקים וכל מי שמתעסק עם זה, זה יהיה שקוף לו.

<ישי פולק: אתם צריכים להוציא הוראה לתוך המערכת הזאת כדי שיוציאו את זה.

משה גפני: הנושא טופל.

משה גפני: אני אומר שוב את מה שאמרתי קודם.

משה גפני: הוועדה דיברה עם אגף שוק ההון, דיברה כאן, ומכאן ואילך פועלים על פי ההסכם שנחתם אלא אם כן יקרה משהו.

משה גפני: אני מתחייב שהחקיקה בעזרת השם בוועדה, ככל שזה תלוי בכנסת, ככל שזה תלוי בוועדה, היא תהיה חקיקה מהירה.

משה גפני: אנחנו לא נעכב את החקיקה הזאת אלא נעשה זאת בזמן ונשתף פעולה בעניין הזה.

משה גפני: התחייבתי לעניין וצריך לפעול על פי ההסכם.

משה גפני: לפני שאני מאפשר לחברים לדבר, אני רוצה לומר שאני שמח על כך שזה כבר לא בפעם הראשונה שוועדת הכספים היא שושבין לדבר מאוד חשוב שמהווה סיוע באמת משמעותי לעובדים ולתעשיינים.

משה גפני: שיתוף הפעולה בין נשיא הארגונים העסקיים לבין יושב ראש ההסתדרות החדשה, אני חושב שצריך ללמוד מהעניין הזה.

משה גפני: זאת לא פעם ראשונה שנחתם כאן הסכם.

משה גפני: אני שמח על כך שאנחנו תרמנו את תרומתנו.

משה גפני: אני מודה לצוות הוועדה, אני מודה למנהל הוועדה, ליועצת המשפטית של הוועדה, לעובדים.

משה גפני: אני מודה על כך שהחתימה נעשתה אצלנו, בטריטוריה של ועדת הכספים.

משה גפני: אני חושב שזה כבוד בשבילנו כאשר מדובר בטובת העובדים.

משה גפני: אני מודה לכולם.

משה גפני: אני מודה לכם על שחתמתם בסופו של דבר.

<שרגא ברוש: קודם כל, כבוד יושב ראש הוועדה וחבר הכנסת אלי כהן וחברי הוועדה כולה, זה לא דבר קל ערך.

<שרגא ברוש: אנחנו למעשה עוסקים ביחסי עבודה באופן רצוף יום יום, כל שבוע וכל חודש.

<שרגא ברוש: אין כמעט אף מקרה שעומד בפני עצמו.

<שרגא ברוש: גם היום הדיון שהיה כאן בשעה האחרונה היה סביב ההשלכות וההשפעות מסביב.

<שרגא ברוש: המעסיקים היום, הם לא מעסיקים של פעם.

<שרגא ברוש: אנחנו רואים בעובדים שותפים שלנו וזאת לא סתם אמירה.

<שרגא ברוש: אני הוכחתי את זה בעשר השנים האחרונות.

<שרגא ברוש: אנחנו עושים את כל ההסכמים בשיתוף פעולה ואני אומר לכם שאף אחד מאתנו לא מקבל מאה אחוזים שהוא רוצה אבל בסך הכול שנינו יוצאים שבעי רצון ועוברים לשלב הבא ובשלב הבא מתקדמים עוד קצת ועוד קצת ועוד קצת.

<שרגא ברוש: כך העסק נבנה מתוך אמון והערכה.

<שרגא ברוש: אנחנו מצאנו בוועדה הזאת בית באמת נאמן ואני חושב שגם ממלא את תפקידו הפרלמנטרי כאיזון בין הכנסת ופיקוח על פעולות הממשלה.

<שרגא ברוש: זאת לא סתם אמירה.

<שרגא ברוש: הוועדה הזאת לא שבויה בידי הממשלה אלא היא באמת לעניין.

<שרגא ברוש: גם אין אופוזיציה וקואליציה וכך גם הדעות נשמעות כאן.

<שרגא ברוש: לכן זה באמת תענוג לבוא לכאן.

<שרגא ברוש: אתה מרגיש שאתה בא למקום שמקשיבים ושומעים.

<שרגא ברוש: לא תמיד עושים מה שאתה מבקש, אבל מקשיבים.

<שרגא ברוש: אני רוצה להודות לאבי ידידי על שהבין את המצוקות של המגזר העסקי.

<שרגא ברוש: אם חס וחלילה היינו נדרשים לשלם את אותם שלושה מיליארד שקלים, זה היה משפיע על הסכמי שכר ועל כל מיני דברים אחרים שלא היינו יכולים לעמוד בהם.

<שרגא ברוש: לכן האיזונים והבלמים חשובים.

<שרגא ברוש: אבי מבין את זה ולכן אני מציע לכולם לאמץ את הדרך הזאת של הידברות.

<שרגא ברוש: המשולש הזה של ממשלה, מעסיקים ועובדים, זה משולש טבעי והוא לא כיפופי ידיים אלא הוא הבנת הבעיות של האחר על מנת שאפשר יהיה יחד למצוא פתרון נכון.

<שרגא ברוש: המשק בבעיה עמוקה גם כך וקשה לנו בכל מקום כך שלפחות בדבר אחד בואו נלך בשיתוף פעולה - במקום שאנחנו צריכים לטפל ביחסי עבודה במשק.

<שרגא ברוש: שיתוף פעולה הוא הכרחי.

<שרגא ברוש: אין כאן מרוויח, אין כאן מפסיד, כולנו ביחד רוצים שהמשק יצמח, יגדל ושלעובדים יהיה טוב.

<שרגא ברוש: לכן אדוני יושב ראש הוועדה, אני ממש מודה לך.

<שרגא ברוש: אני מודה לכם על שהתגייסתם לעניין הזה והסכמתם לנסות לעזור ולטפל.

<שרגא ברוש: תודה רבה לך על שהסכמת לרדת או לצמצם את הצעת החוק שלך.

משה גפני: לא.

משה גפני: הוא לא צמצם את הצעת החוק.

משה גפני: היא נשארת.

מכלוף מיקי זוהר: אני מבטיח לא לחדש אותה לפני 2018.

<שרגא ברוש: מבחינתנו זה דבר מאוד מאוד משמעותי וגם לקחנו אותו בחשבון כפי שיושב ראש הוועדה אמר לי שאזכור שיש את הצעת החוק.

<שרגא ברוש: לקחנו את זה בחשבון עת ישבנו.

<שרגא ברוש: תודה רבה על כך.

<אבי ניסנקורן: אני חושב שקודם כל אנחנו באירוע היסטורי.

<אבי ניסנקורן: להעלות את פנסיית החובה במדינת ישראל ל-18.5 אחוזים, זה אירוע היסטורי.

<אבי ניסנקורן: אנחנו בעצם לוקחים את כל השכירים במגזר הפרטי ואנחנו מייצרים רף חדש של 18.5 אחוזים.

<אבי ניסנקורן: צריך להבין שזה עוד חמישה אחוזים לפנסיה, מעל חמישה אחוזים לפנסיה.

מכלוף מיקי זוהר: בין חמישה לשישה אחוזים.

<אבי ניסנקורן: זה משהו היסטורי.

<אבי ניסנקורן: אני מסכים עם מיקי שהטיפול המערכתי בפנסיה הוא לא טיפול חד פעמי.

<אבי ניסנקורן: אנחנו עשינו כאן מהלך גדול, עשינו מהלך בהעברת האג"ח לגמלאים לשישים אחוזים, מהלך מאוד חשוב ודרמטי, ואנחנו צריכים להמשיך במהלך שלדעתי המהות שלו היא הורדת תקרת דמי הניהול כי אם אנחנו הולכים כמו כאן לנושאים רוחביים שישפיעו בצורה רוחבית, זאת הדרך לעשות את זה.

<אבי ניסנקורן: אני חושב שהפתרונות האחרים האלטרנטיביים הם פתרונות חלקיים שייתנו תשובה חלקית והם קונטרברסאליים.

<אבי ניסנקורן: לכן צריך ללכת לפתרון שאפשר ללכת כאן בדרך המלך.

<אבי ניסנקורן: אני חושב שהדרך של השיתוף שאני ושרגא מוכיחים כבר לא פעם ראשונה, זאת דרך של איזונים.

<אבי ניסנקורן: אנחנו יודעים לא ללכת מעבר ליכולות הסבירות של כל אחד אלא בדרך של איזונים שמוכיחה את עצמה ואני גם מסכים שצריך ללמוד מהדרך הזאת כי זאת הדרך הנכונה.

<אבי ניסנקורן: אני מודה לאגף שוק ההון.

<אבי ניסנקורן: אני חושב שהוא עושה הרבה דברים חשובים.

<אבי ניסנקורן: לדעתי הוא צריך להפנים את זה שאנחנו כאן במשולש.

<אבי ניסנקורן: הוא צריך להפנים שיש כאן משולש – הממשלה, המעסיקים, העובדים – והמשולש הזה בנושאים האלה הוא שווה שוקיים.

<אבי ניסנקורן: אנחנו במשולש הזה צריכים להיות בסיטואציה שכל אחד מכבד את השני וכל אחד צריך להבין את האילוצים של השני ולעבוד ביחד לטובת המשק.

<אבי ניסנקורן: כאן זה קיבל ביטוי כי גם אגף שוק ההון ויתר על חלק מהדברים שהוא רצה, גם אני ויתרתי על חלק מהדברים בהם רציתי ושרגא ויתר על חלק מהדברים שהוא רצה אבל הגענו לתוצאה היסטורית.

<אבי ניסנקורן: אני מקווה שאותה תוצאה תהיה בנושא תקרת דמי הניהול.

<אבי ניסנקורן: אני חושב שהפתרון נמצא על הקיר והוא פשוט ואפשר לעשות אותו.

<אבי ניסנקורן: אני מודה קודם כל ליושב ראש הוועדה שלא פעם ראשונה מלווה אותנו ביחסי עבודה, להתחיל מנושא תע"ש עם מורכבות האדירה שלו וגם בחודשים האחרונים ועושה עבודה מדהימה.

<אבי ניסנקורן: אני מודה לצוות הוועדה.

<אבי ניסנקורן: אני מודה למיקי זוהר שבעצם ראה בעיה קשה של פנסיה נמוכה מדי, הגיש הצעת חוק שבמהות שלה היא נכונה ואני חושב שבעתיד נזדקק עוד פעם להתייחס לפנסיה וזאת לא פעם אחרונה שאנחנו נכנסים לנושא אבל זה צריך להיות בהתאמות עם יכולות המעסיק.

<אבי ניסנקורן: אני מודה לחברי הכנסת, למיכל בירן ולאלי כהן, בעצם לכל חברי הוועדה אבל במיוחד למי שפעיל בתחום הפנסיה.

<אבי ניסנקורן: מיכל מלווה את תחום הפנסיה בצורה יסודית.

<אבי ניסנקורן: נכון, זה משליך על כולם וזה משליך על פערים חברתיים.

<אבי ניסנקורן: נמצא כאן שלמה יצחקי הממונה על יחסי העבודה.

<אבי ניסנקורן: יש כאן גם פרקים שמתייחסים אליו ולכן הוא היה כאן, שמע את הכול ומעורב בכל.

<אבי ניסנקורן: אנחנו נצטרך להתאים את התיקון להסכם הקיבוצי הזה, במקום פיצויי פיטורים ונצטרך להוציא צו הרחבה ושלמה יצחקי מופקד על העבודה הזאת.

<אבי ניסנקורן: תודה גם לך שלמה על כל העזרה לכל אורך הדרך ועל העצות החכמות.

<אבי ניסנקורן: הדבר האחרון.

<אבי ניסנקורן: אני חושב שאנחנו בפערים חברתיים אדירים ואנחנו עושים צעדים קטנים לצמצום הפערים החברתיים.

<אבי ניסנקורן: זה צעד לצמצום פער חברתי.

<אבי ניסנקורן: זה צעד שישפר את הגמלה של הגמלאים.

<אבי ניסנקורן: אג"ח מיועדות, ההמרה, זה עוד צעד לצמצום פערים חברתיים, שכר מינימום הוא צמצום פערים חברתיים וקצבאות הילדים, החזרתן, זה צמצום פערים חברתיים.

<אבי ניסנקורן: אני מקווה, אני גם מאמין, שנמשיך בצעדים האלה ואנחנו נראה בשנים הבאות צמצום פערים שזה לדעתי אחד היעדים המרכזיים שצריכים להיות למדינה ולממשלה.

<אבי ניסנקורן: תודה.

משה גפני: תודה רבה לכם, רבותיי.